Sumartónleikar á vegum Kalmans listafélags á Akranesi Fimmtudagskvöldið 13. júní verða haldnir tónleikar í Vinaminni á Akranesi . Bera þeir yfirskriftina „ Við eigum samleið “ og eru haldnir í samvinnu við Kalman , sem er nýstofnað listafélag á Akranesi . Fram koma söngvararnir Guðrún Gunnars , Sigga Beinteins og Jógvan Hansen . „ Hér eru á ferðinni einstaklega ljúfir og skemmtilegir tónleikar með gömlu góðu sönglögunum sem allir þekkja og elska . M.a. má heyra lög eins og Til eru fræ , Ég er kominn heim , Heyr mína bæn , Kata rokkar , Játning og fleiri lög í þessum dúr úr íslenskri dægurlagasögu . Þetta eru tónleikar sem enginn tónlistarunnandi má láta fram hjá sér fara . Guðrún , Sigga og Jógvan eru landsþekktir söngvarar og þeim til halds og traust verður hinn snjalli píanóleikari , Þórir Úlfarsson . Gestasöngvari er Sigursteinn Hákonarson ( Steini í Dúmbó ) og þá má segja að þarna sé kominn skotheldur söngkvartett , “ segir í tilkynningu . Tónleikarnir hefjast kl. 20 og er aðgangseyrir er kr. 2.500 og miðasala við innganginn . Kalman - listafélag er ætlað að verða góð viðbót í menningarlíf á Akranesi . Félagið mun starfa í nánu samstarfi við hið öfluga tónlistarlíf sem er við Akraneskirkju sem og í samstarfi við aðra sem hafa áhuga á góðu og göfugu listasamfélagi . Kalman - listafélag er hugarfóstur Sveins Arnars Sæmundssonar organista Akraneskirkju og listvina hans . Þróun félagsins er í mótun en markmiðið er að bjóða upp á a.m.k. eina tónleika í mánuði yfir vetrartímann , standa fyrir námskeiðum , fyrirlestrum og öðru sem býður upp á listsköpun og jákvætt umhverfi . Einnig er markmiðið að þróa sumartónleikaröð eins og víða tíðkast og munu þessir tónleikar gefa tóninn fyrir tónleika sumarsins .